Jane Austen

LADY SUSAN, WATSONOVCI, SANDITON

Z angličtiny preložila
Beáta Mihalkovičová

Ukážka z elektronickej knihy

formát EPUB

Slovak edition © Vydavateľstvo SLOVART, spol. s r. o.,
Bratislava 2012

Translation © Beáta Mihalkovičová 2012

ISBN 978-80-556-0796-2

Všetky práva vyhradené. Žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému a podobne, bez predchádzajúceho písomného súhlasu vydavateľa.

LADY SUSAN

LIST PRVÝ

Lady Susan Vernonová pánovi Vernonovi

Langford, december...

Drahý švagor,

už si dlhšie nedokážem odopierať potešenie z Vášho milého pozvania, aby som strávila niekoľko týždňov u Vás v Churchille, ktoré ste vyslovili, keď sme sa naposledy lúčili, a tak dúfam, že ak to Vám a pani Vernonovej teraz vyhovuje, o pár dní sa zoznámim so švagrinou, ktorú už tak dávno túžim spoznať. Moji drahí tunajší priatelia na mňa vrúcne naliehajú, aby som u nich ešte zostala, ale ich pohostinné a veselé duše ich volajú do spoločnosti oveľa častejšie, než sa mi v mojej súčasnej situácii hodí, a nemôžem sa dočkať chvíle, keď ma prijmete vo svojom rozkošnom ústraní. Túžim sa spoznať s Vašimi drahými detičkami a horlivo sa budem snažiť zapáliť v ich srdiečkach záujem o mňa. Moju vnútornú silu čaká čo nevidieť skúška, keďže sa mám odlúčiť od svojej dcéry. Predlhá choroba jej drahého otca mi zabránila, aby som jej venovala toľko pozornosti, koľko si rodičovský zmysel pre povinnosť a láska vyžadovali, a dnes mám priveľa dôvodov obávať sa, že guvernantka, do starostlivosti ktorej som ju zverila, nebola schopná náležito si zastať svoju úlohu. Preto som sa rozhodla, že ju pošlem do tej najlepšej súkromnej školy v meste.[1] Po ceste k Vám budem mať príležitosť osobne ju tam odviezť. Ako vidíte, rozhodla som sa, že sa z Churchillu nedám odohnať. Veru by ma veľmi bolelo, keby nebolo vo Vašej moci prijať ma.

Vaša vďačná a milujúca švagriná

S. Vernonová

[1] V Londýne.

LIST DRUHÝ

Lady Susan pani Johnsonovej

Langford

Mýliš sa, moja drahá Alicia, ak sa nazdávaš, že som sa na tomto mieste zabývala na celú zimu. Bolí ma, keď Ti musím oznámiť, že sa veľmi mýliš, pretože som v živote sotva strávila tri príjemnejšie mesiace než tie, ktoré sa práve minuli. V tejto chvíli však už nič nejde hladko. Ženská časť tejto rodiny sa proti mne sprisahala. Predpovedala si to, už keď som prišla do Langfordu, a Manwaring je taký neskutočne príjemný, že som sa toho aj sama obávala. Pamätám sa, že som si, keď som sa blížila k tomuto domu, povedala: „Ten muž sa mi tak páči, Bože daj, aby z toho nevzišlo nič zlé!“ Rozhodla som sa však, že budem diskrétna a upriamim sa na to, že som vdova iba štyri mesiace, a budem sa správať čo najpokojnejšie, a to som aj dodržala, moja drahá, neprijímala som pozornosť od nikoho iného než od Manwaringa, vyhla som sa úplne všetkým flirtom, neuprednostňovala som zo všetkých tých zástupov, čo sa tu zdržiavajú, ani živú dušu, s výnimkou sira Jamesa Martina, ktorého som si všímala trochu viac, aby som ho udržala v odstupe od slečny Manwaringovej. Ale keby ľudia vedeli, aký motív ma viedol v tomto prípade, ocenili by to. Označili ma za zlú matku, no ja som konala iba v mene posvätnej materinskej lásky a záujme svojej dcéry, a ak nemám tú najhlúpejšiu dcéru na svete, jedného dňa ma možno za moju snahu odmení tak, ako si zaslúžim.

Sir James ma požiadal o Fredericinu ruku, ale Frederica, ktorá prišla na svet iba preto, aby sa stala trápením môjho života, sa tak divoko postavila na odpor, až som usúdila, že bude lepšie ten nápad načas odložiť. Ja som už niekoľkokrát obanovala, že som si ho nevzala sama, a keby bol čo len o trochu menej opovrhnutiahodným slabochom, istotne by som to urobila, no musím priznať, že som v tejto veci dosť romantická a iba jeho bohatstvo by mi nestačilo. Všetko sa vyvinulo nanajvýš poburujúco. Sir James odišiel, Maria je ako zmyslov zbavená a pani Manwaringová neznesiteľne žiarli, žiarli skrátka tak veľmi a tak veľmi je na mňa napálená, že by ma ani neprekvapilo, keby v tej zúrivosti požiadala o pomoc svojho ochrancu, keby sa odvážila na neho obrátiť, ale v tejto veci koná Tvoj manžel v mojom záujme a najláskavejším a najsympatickejším činom jeho života zostane, že ju navždy vohnal do manželstva. Dávam ti na starosť, aby jeho rozhorčenie neopadlo. Vyzerá to s nami neutešene, žiadny dom sa ešte nikdy tak veľmi nezmenil, celá rodina vstúpila do vojny a Manwaring sa so mnou neopováži ani prehovoriť. Prišiel čas, aby som odtiaľto odišla, rozhodla som sa teda, že pôjdem, a dúfam, že s Tebou strávim pokojný deň v meste už tento týždeň. Ak ku mne pán Johnson ešte vždy prechováva tak málo priazne ako predtým, musíš prísť za mnou na Wigmore Street 10, dúfam však, že to tak nie je, lebo pánovi Johnsonovi pri všetkých jeho chybách k menu pridávajú veľavýznamný prívlastok „úctyhodný“, a keďže je o mne známe, že som dôvernou priateľkou jeho manželky, pôsobilo by nenáležito, keby ma ignoroval. Zastavím sa v meste po ceste do toho neznesiteľného zapadákova, na dedinu, pretože sa skutočne chystám do Churchillu. Odpusť, moja drahá priateľka, je to moje posledné útočisko. Keby som mala otvorené dvere do hocijakého iného kúta v Anglicku, dala by som mu prednosť. Charlesa Vernona neznášam a obávam sa aj jeho ženy. Musím však zostať v Churchille, kým si nenájdem niečo lepšie. Moja slečinka pôjde so mnou do mesta a tam ju uložím do opatery slečny Summersovej na Wigmore Street, kým nepríde k rozumu. Môže tam získať dobré známosti, lebo tam bývajú iba dievčatá z tých najlepších rodín. Stojí to hotový majetok, oveľa viac, než by som sa kedy pokúšala
zaplatiť.

Adieu. Pošlem Ti odkaz, keď dorazím do mesta.

Tvoja

S. Vernonová

LIST TRETÍ

Pani Vernonová lady De Courcyovej

Churchill

Drahá mama,

veľmi ma mrzí, že Vám musím oznámiť, že nebudeme môcť dodržať sľub a prísť na Vianoce k Vám, a v tomto šťastí nám zabránila okolnosť, ktorá nám sotvačo vynahradí. Lady Susan písala svojmu švagrovi a potvrdila, že má v úmysle navštíviť nás takmer okamžite, a keďže jej návšteva s najväčšou pravdepodobnosťou súvisí s tým, že sa ocitla v núdzi, nedá sa vopred uhádnuť, ako dlho potrvá. Vôbec som nebola na takú udalosť pripravená a ani si neviem správanie jej milosti vysvetliť. Zdalo sa, že Langford jej vyhovuje po všetkých stránkach vďaka tamojšiemu elegantnému a drahému životnému štýlu a rovnako vďaka jej osobitnej náklonnosti k pani Manwaringovej, takže som ani vo sne nečakala, že sa nám taká pocta ujde tak rýchlo, hoci som z jej priateľstva k nám, rastúceho po smrti jej manžela, usúdila, že ju niekedy v budúcnosti budeme nútení prijať. Myslím si, že pán Vernon sa k nej pri svojom pobyte v Staffordshire[2] zachoval príliš láskavo. Odhliadnuc od jej charakteru sa k nemu, odkedy sa rozchýrila zvesť o našej svadbe, správala tak neodpustiteľne falošne a úzkoprso, že by to iný, menej vľúdny a mierny muž sotva prehliadol, a hoci sa patrí vdove po bratovi a navyše v ťažkej životnej situácii osobitne pomáhať, nemôžem sa ubrániť myšlienke, že vôbec nebolo potrebné naliehať na ňu, aby prišla k nám do Churchillu. Vždy bol však náchylný myslieť si o ľuďoch len to najlepšie, úplne stačilo, aby dala najavo svoj žiaľ a vyhlásila, že ju to všetko mrzí a už sa bude správať rozvážne, a jeho srdce zmäklo a naozaj jej uveril. Ale mňa ešte nepresvedčila, a aj keď teraz jej milosť píše pomerne hodnoverne, nebudem si utvárať názor, kým nepríde a nezistím, čo si skutočne myslí.

Istotne uhádnete, moja drahá mama, s akými pocitmi čakám na jej príchod. Naskytne sa jej príležitosť, aby predviedla všetku svoju neodolateľnosť, ktorou sa preslávila, a získala si aspoň trochu mojej priazne, a ja urobím všetko pre to, aby som nepodľahla jej vplyvu, ak k tomu nepridá ešte čosi hlbšie. Tvrdí, že sa nemôže dočkať, kedy sa so mnou zoznámi, a veľmi pôvabne sa vyjadruje o mojich deťoch, ale ja nie som taká pochabá, aby som predpokladala, že žena, ktorá sa nepozorne, ak nie dokonca neláskavo správa k vlastnému dieťaťu, bude mať rada moje deti. Slečnu Vernonovú nechá v škole v meste tesne predtým, ako príde k nám, čomu sa kvôli nej i kvôli sebe teším. Odlúčenie od matky musí byť pre ňu výhodou, a potom, šestnásťročné dievča, ktoré dostalo také mizerné vzdelanie, nemôže byť u nás vítanou spoločnosťou. Viem, že si Reginald už dávno želá stretnúť sa s tou úchvatnou lady Susan, a my sa spoliehame, že sa k našej spoločnosti čo nevidieť
pridá.

Som rada, že sa otec má tak dobre.

S láskou

Catherine Vernonová

[2] Grófstvo na stredozápade Anglicka.

LIST ŠTVRTÝ

Pán De Courcy pani Vernonovej

Parklands

Moja drahá sestra,

blahoželám Tebe a pánovi Vernonovi, že sa chystáte privítať tú najšikovnejšiu koketu v Anglicku. Doteraz som ju vždy považoval za koketu vyberanú, ale nedávno som sa náhodou dopočul zopár podrobností z jej pobytu v Langforde, ktoré dokazujú, že sa neobmedzuje iba na istý druh počestného flirtovania, s akým sa uspokojí väčšina ľudí, ale usiluje sa o ešte vyberanejšie potešenie tým, že urobí nešťastnými všetkých členov rodiny odrazu. Svojím správaním k pánovi Manwaringovi vyvolala v jeho manželke žiarlivosť a zármutok, a mladému mužovi, ktorý predtým prechovával náklonnosť k sestre pána Manwaringa, prejavovala toľko pozornosti, až pripravila milé dievča o nápadníka. Dozvedel som sa to od istého pána Smitha, ktorý teraz býva v mojom susedstve (večeral som s ním v Hurste a Wilforde) a práve sa vrátil z Langfordu, kde strávil v jednom dome s jej milosťou dva týždne, a je teda oprávnený podať o tom správu.

To je ale žena! Túžim sa s ňou stretnúť a určite prijmem Vaše láskavé pozvanie, aby som si mohol utvoriť vlastný názor na jej očarujúce schopnosti, ktoré toto všetko dokážu: získať si v tom istom čase v tom istom dome náklonnosť dvoch mužov, z ktorých ani jeden nie je natoľko slobodný, aby jej ju venoval, a to bez toho, aby oplývala čarom mladosti! Som rád, že slečna Vernonová nepríde do Churchillu s matkou, pretože tá sa vraj nemôže pochváliť ani spôsobmi a podľa pána Smitha je aj veľmi nudná a pyšná. Ak sa spojí pýcha s hlúposťou, žiadna pretvárka nestojí ani za povšimnutie a slečne Vernonovej ostáva len nemilosrdné opovrhnutie, ale usudzujem, že lady Susan oplýva schopnosťou klamať podmanivo, a môže byť potešením tú schopnosť sledovať a odkryť. Budem u Vás čo nevidieť.

Tvoj milujúci brat

Reginald De Courcy

LIST PIATY

Lady Susan pani Johnsonovej

Churchill

Moja drahá Alicia,

dostala som Tvoj lístok tesne predtým, čo som odišla z mesta, a som rada, že v pánovi Johnsonovi neskrslo žiadne podozrenie o tom, ako si strávila predchádzajúci večer. Bezpochyby bude lepšie klamať ho: kým bude zanovitý, treba ho nejako vodiť za nos. Dorazila som sem v poriadku a nemám dôvod sťažovať sa na to, ako ma prijal pán Vernon, ale priznám sa, že nie som taká spokojná so správaním jeho manželky. Výchovu má skutočne dobrú a vyzerá ako moderná žena, ale ku mne sa nespráva tak, ako keby som si získala jej priazeň. Želala som si, aby sa tešila, že ma vidí, snažila som sa pri tejto príležitosti tváriť čo najmilšie, ale márne, nepáčim sa jej. Pravdupovediac, keď uvážime, že som si kedysi naozaj dala záležať na tom, aby som švagrovi zabránila oženiť sa s ňou, nemôžem sa čudovať, že ku mne nie je srdečnejšia, a dokazuje to, že jej úzkoprsú a pomstychtivú dušu stále pohoršuje môj zámer spred šiestich rokov, hoci sa napokon ani neuskutočnil. Občas mám chuť ľutovať, že som Charlesovi nedovolila odkúpiť vernonovský zámok, keď sme ho boli nútení predať, ale išlo o neľahkú situáciu, najmä ak sme ho predávali presne v čase jeho svadby a bolo treba taktne rešpektovať, že môj manžel by nezniesol to poníženie, aby jeho mladší brat získal rodinný statok. Keby sa záležitosti neboli vyvinuli tak, že sme museli zámok opustiť, sotva by som manžela presviedčala, aby ho zveril niekomu inému. Ale Charles sa práve chystal oženiť so slečnou De Courcyovou, a to mi dalo za pravdu. Detí majú požehnane a aký úžitok by pre mňa vyplynul z toho, že by kúpil Vernon? Preto, lebo som tomu zabránila, si azda jeho žena vytvorila ku mne odpor, ale ten, kto má vo zvyku ľudí neznášať, dôvod si vždy nájde. A pokiaľ ide o finančné záležitosti, je fakt, že Charles je pre mňa užitočný. Skutočne si ho ctím, dá sa tak ľahko oklamať!

Dom je dobrý, nábytok moderný a všetko navôkol prezrádza hojnosť a eleganciu. Charles je veru veľmi bohatý, ak raz muž prepožičia svoje meno bankovému domu, topí sa v peniazoch. Ale títo ani netušia, čo s peniazmi, držia si veľmi malú spoločnosť a do mesta chodievajú iba ak služobne. Vyzerá to na hroznú nudu. Srdce švagrinej mám v úmysle si získať cez jej deti, už ich všetky poznám po mene, chystám sa čo najcitlivejšie uprieť osobitne na jedno, malého Frederica, ktorého si brávam na kolená a vzdychám nad ním pre drahého strýka.

Chudák Manwaring! Ani Ti nemusím hovoriť, ako veľmi mi chýba a ako na neho nemôžem prestať myslieť. Po príchode som tu od neho našla veľmi uplakaný list, plný sťažností na jeho ženu a sestru a nárekov nad vlastným krutým osudom. Podsunula som jeho list Vernonovcom, a aj list jeho ženy, a keď mu budem písať, musí to ísť cez Teba.

Tvoja

S.V.

LIST ŠIESTY

Pani Vernonová pánovi De Courcymu

Churchill

Nuž, môj drahý Reginald, stretla som sa s tou nebezpečnou osobou a musím Ti ju trochu opísať, hoci dúfam, že si čoskoro budeš môcť utvoriť vlastný názor. Naozaj je neuveriteľne pekná. A aj keď si môžeš klásť otázku, čím vzbudzuje toľké pokušenie, keďže už nie je mladá, ja musím sama za seba potvrdiť, že som sa sotva stretla s milšou ženou, než je lady Susan. Je jemná, plavá, s krásnymi sivými očami a tmavými mihalnicami a podľa zjavu by jej nikto nehádal viac než dvadsaťpäť, hoci v skutočnosti musí byť najmenej o desať rokov staršia. Ja som, pravdaže, nemala chuť obdivovať ju, aj keď som o nej vždy počúvala iba ako o krásnej žene, no nemôžem sa ubrániť pocitu, že sa v nej nezvyčajným spôsobom spája súmernosť, inteligencia a pôvab. Obracala sa na mňa tak nežne, úprimne a dokonca láskyplne, že keby som nevedela, ako ma odjakživa neznáša, lebo som sa vydala za pána Vernona, a že sme sa doteraz nikdy nestretli, takmer by som uverila, že ide o moju milujúcu priateľku. Myslím si, že ľudia sú náchylní spájať sebavedomé spôsoby s koketnosťou a očakávať, že bezočivé správanie sa nevyhnutne viaže k bezočivej mysli, aspoň ja som bola pripravená na to, že sa sebaistota lady Susan prejavuje veľmi nevhodne, ale na tvári má dokonale ľúbezný výraz a rozpráva a vystupuje pôvabne a mierne. Mrzí ma, že je to tak, lebo čo už je to iné než pretvárka? Nanešťastie ju všetci pridobre poznajú. Je bystrá a príjemná, vie o svete toľko, že sa s ňou ľahko zhovára, a hovorí veľmi dobre, vyjadruje sa jazykom, ktorý sa podľa mňa až pričasto používa v situácii, keď chceš čierne premeniť na biele. Už ma takmer presvedčila, že vrúcne ľúbi svoju dcéru, hoci si dávno myslím opak. Hovorí o nej tak nežne a úzkostlivo, tak horko banuje, že zanedbala jej vzdelanie, no vraj sa tomu vôbec nedalo vyhnúť, ale ja sa dobre pamätám, koľko jarí po sebe trávila jej milosť v meste, zatiaľ čo dcéru nechala v Staffordshire so slúžkami či s guvernantkou, iba o málo lepšou od nich, a to mi veru bráni uveriť tomu, čo vraví.

Ak má jej správanie taký veľký vplyv na moju kritickú dušu, istotne uhádneš, aký silný účinok vyvoláva v šľachetnom srdci pána Vernona. Keby som jej len mohla rovnako ako on uveriť, že sa skutočne z vlastnej vôle presťahovala z Langfordu do Churchillu, a keby predtým, čo zistila, že spôsob života priateľov nevyhovuje jej situácii a citom, nebola u nich strávila tri mesiace, asi by som jej uverila, že zo smútku nad stratou takého manžela, akým bol pán Vernon, ku ktorému sa ani zďaleka nesprávala bezúhonne, sa azda môže chcieť utiahnuť niekam do ústrania. Ale na dĺžku jej pobytu u Manwaringovcov zabudnúť nemôžem, a keď si uvedomím, aký je rozdiel medzi životným štýlom, ktorý viedla u nich, a tým, akému sa bude musieť podrobiť u nás, môžem len predpokladať, že iba snaha napraviť si reputáciu taktným správaním, aj keď oneskoreným, vyvolala jej odchod od rodiny, u ktorej sa istotne cítila mimoriadne šťastná. Príbeh Tvojho priateľa pána Smitha však nemôže byť pravdivý celý, pretože si pravidelne píše s pani Manwaringovou, v každom prípade musel preháňať. Sotva by bolo možné, aby dokázala tak škaredo oklamať dvoch mužov odrazu.

Tvoja

Catherine Vernonová